МБДОУ «Детский сад № 1 «Радуга» г. Гудермес

Гудермесского муниципального района»

Ненан денна лерина мероприяти

«Йехийла хьо, хьоме Нана, лерийла хьо, хьоме Нана!»

«Синтембоцурш» ц1е йолчу юккъера тобанан берашца

Социальный педагог:

Асхабова Х.У.

Ноябрь - 2021

Ненан денна лерина мероприяти

«Йехийла хьо, хьоме Нана, лерийла хьо, хьоме Нана!»

1алашо: дахар деллачу, нохчийн мотт 1амийначу, г1иллакхаш хьоьхучу, нанна хьалха массо а декхарийлахь хилар хаийтар, хеназа бохамаш къежйинчу, къанйинчу Ненан сий дар, ларар, и вайна эшар гайтар.

Д1ахьошйерг: Марша дог1ийла шу, хьоме хьеший, бераш! Ненан де даздан вовшахкхетта вай тахана.

Нана — цул мерза а, хаза а дош дац кху дуьненахь. Дуьнен т1ехь уггаре исбаьхьа дош ду и. Массо а маттахь цхьабосса к1еда-мерза дека и дош.

Вайн ненах лаьцна видеоролик гойтуш д1адоло лаьа суна вайн таханлера цхьаьнакхетар.

 Д1ахьошйерг: Син оьздангалла йолчу йо1арех хиллачу х1усамнаноша лардина вайн кхерчан сий, кхиийна яхь йолу къонахий, Кадырова Айманис кхиийна вайн къоман куьйгалхо Кадыров Рамзан.

Мел яккхий халонаш т1ех1иттарх, шен кхаьчна деза дахаран дукъ д1ахьош го вайна и доккха доьналла долу зуда. Аймани коьрта вайна гуш долу амат - доккха иман, оьздангалла, адамалла ю.

Иштта сий долу наной хилла вайн махкана Таймин Биболат, Адин Сурхо, Шейх-Мансур, иштта дуккха а дика к1ентий кхиийна наной.

Гойту «Сийлахь Нана, Хьоме Нана» видеоролик.

«Нана» - Дукаева Хьава

До1анца Деле хьо йоьхуш,

Хир ю со тахана, кхана.

Дуьненна даима йоьлуш,

Яхалахь, сан Хьоме нана.

Ирсечу кханенга йолуш

Дахаран хало ма гойла,

Когаха ирсан некъ хьерчош,

Вай Дала хьо декъал йойла.

Эхарх а дог1анаш шийла,

Еларо йовхо ло хьа.

Къинт1ера ялара доьху,

Ойланаш г1ийла ма ехьа.

Хилалахь, яхалахь, нана,

Елалой алахьа дош,

Дуьненна ма елха цкъа а,

Б1аьрхишца латта дашош.

Яхалахь, сан хьоме нана,

Дикане ерза еш ойла.

Кхоьллина Везачу Дала

Даима ирсе хьо йойла!

Д1ахьошйерг: Доьзалан корта да белахь а, оцу доьзалх жоп дала а, доьзал кхаба а, и доьзал кхион а, иза меца ца бита а, цу доьзалехь волуш волчу х1ора стагах стаг ван а, йо1ах йо1 ян а, шен доьзалан сий лардан а, яхь, сий, эхь-бехк, доьналла а х1ун ду кхето а, иза шен меттахь латто а, оцу долчу х1уманан дог нана ю. Ненан хьекъале хьаьжжина хуьлу оцу доьзалан хьекъал а, кхетам а.

Бераш, суна шуца цхьан ловзарех ловза лаьа. Ловзарийн ц1е ю «Суна еза нана». Со йолалур ю, аш «Суна еза нана» аьлла чакхйоккхур ю.

Ловзар «Суна еза нана»

Арахь шийла дог1а деъча

Суна еза нана

Кийра белхош бала беъча

Суна еза нана

Чохь я арахь цхьалха висча

Суна еза нана

Дуьне дохдеш аьхке йиъча

Суна еза нана

Дег1ах шийла хоршо хьаьдча

Суна еза нана

Кхерайелла набарх йаьлча

Суна еза нана

Мила веза? соьга хаьтча. Эр ду…

Суна еза нана

Д1ахьошйерг:

Шен сил а мерзаниг,

Малхал а хазаниг,

Х1ун хир ду дуьненчохь,

Хьол хьоме, нана?!

Са чохь мел долчунна

Ц1ий, дог, 1аь ю нана.

Лаьтта т1ехь х1умма а дац,

Я цкъа а хир дац,

Хьол деза лара.

Эшар «Нана» - Хамзатова Хеда

Ойланаш мел ярах ца кхетара
Сихйелла х1унда яра
Ма дохко йуьйлу со ца хьерчарна
Тоъалц сай нена мара
Нана, хьо къинт1ера яла
Дожарна соьгара г1алат
Дахаран некъашца сихйелла чохь
Йицйелла йисарна хьаста хьан дог
Хьай хан, я могшалла кхин лар ца еш
Кога ахь х1оттийна со
Хуьлучу халоний терго ца еш
Дахаро г1елйина хьо
Нана, хьо къинт1ера яла
Дожарна соьгара г1алат
Дахаран некъашца сихйелла чохь
Йицйелла йисарна хьаста хьан дог
Йижарий, вежарий, дехар ду сан
Сий делаш дикчу нена
Йолчура къовлалаш нана мара
Ца довлуш цунна гена
Нана, хьо къинт1ера яла
Дожарна соьгара г1алат
Дахаран некъашца сихйелла чохь
Йицйелла йисарна хьаста хьан дог…

 Д1ахьошъерг: Вайн Пайхмара Мухьаммада а (с.а.в.) ненаца дика хила аьлла. Шайга хаьттича хьанца дика хила веза, цо кхузза а аьлла ненаца дика хила веза, цо аьлларг дан деза аьлла. Цо иштта олура: «Ялсамане ненан когаш к1елахь ю». Оцу хьадисаша гойту, доьзалхочун мел ч1ог1а хила беза ненаца болу ларам.

«Хаза дош «Нана» - Матаев Якъуб

Ма хаза дош ду хьо, «Нана»,

Ма мерза чам бу хьо, «Нана»,

Дуьххьара долу дош багара,

Даккхий деш, олу вай даггара.

Шийла чохь йовхо ю «Нана»,

1аьржа чохь серло ю «Нана»,

Мел дукха адам ду хаза,

Массарел нана ю хаза.

Хьан баьргийн серло ю «Нана»,

Хьан даг т1ехь зезаг ду «Нана»,

Бераллехь, хьоьстуш, хьо лелаво,

Жималлехь, 1амош, хьо кхиаво.

Мерзачу набарах юьйлуш,

Хийла вайн ага цо техкадо,

Мацалла, суьйренга юьйлуш,

Х1оранна г1уллакх цо чехка до.

Массеран лай ю хьо, «Нана»,

Массарел г1ийла ю, «Нана»,

Собарца лелаво х1усамда,

Г1иллакхца 1алашво хьаша-да.

Схьаделча х1ара дуьне сайна,

Д1адала кийча ю хьанна а,

Цкъа дуьхьал вирзина, нана.

Ала и хаза дош «Нана».

Д1ахьошъйерг: Ма хаза йийци аш и байташ! Ненах лаьцна байташ къаьстина хаза хуьлу. Х1инца цхьажимма меттах довлуш, самукъадоккхуш вай ловзур ду. Ловзарийн ц1е ю «Ненан г1оьнчий». Шина стоьла т1е охьайихкинаю пхьег1аш. Ши йо1 хир ю. Уьш царашимма нисйан йеза. Вай хьовсур ду ненан уггаре дика г1оьнча муьлханиг ю.

Д1ахьошйерг: Ма дика бераш бу уьш! Дика г1оьнчий бу шен нанна.

Хьан масса а шо делахь а - пхиъ я шовзткъе пхиъ, хьуна гуттар а езар ю нана, цуьнан б1аьра хьажар. Хьан нене болу безам сов мел бу, хьан дахар синкъераме а, сирла а ду.

Гойту «Вайн берийн наной» слайдшоу

Д1ахьушйерг:

Дуьненахь къам ма дац,

шен Даймохк боцуш,

Дуьненахь стаг ма вац,

цхьа нана йоцуш.

Дала вай лардойла,

лардойла Дала

Йицйина лелачух

ша вина нана.

Д1ахьошйерг: Вай таханлера цхьанакхетар чекхдели. Массарна а гулбелчарна баркал ала лаьа суна. Уггаре доккха баркал ала лаьа суна шен дахар ца кхоош шай берийн терго йечу нанойн а, церан б1аьрг белош кхуьучу доьзалхошна а. Аллах1а шу дукха даха дойла тхан ХЬОМЕ НАНОЙ!